ANUNȚ

Astăzi, 05.01.2023, Autoritatea Națională de Reglementare pentru Serviciile Comunitare de Utilități Publice, anunță deschiderea procedurii de transparență decizională în procesul de elaborare a ***proiectului de Ordin pentru aprobarea* *Regulamentului privind acordarea licențelor, în domeniul serviciilor de utilități publice aflate în sfera de reglementare a Autorității Naționale de Reglementare pentru Serviciile Comunitare de Utilități Publice.***

Prin modificările aduse Legii serviciului de salubrizare a localităților nr. 101/2006 de O.U.G. nr. 133/2022 pentru modificarea și completarea O.U.G. nr. 92/2021 privind regimul deșeurilor, precum și a Legii nr. 101/2006 s-a stabilit în sarcina A.N.R.S.C. licențierea tuturor activităților de salubrizare desfășurate de operatori pe fluxul deșeurilor municipale.

Totodată, conform noilor atribuții conferite A.N.R.S.C. de art. 37^1 alin. (2) din Legea serviciului de alimentare cu apă și de canalizare nr. 241/2006, republicată, cu modificările și completările ulterioare, introdus prin O.U.G. nr. 172/2020, A.N.R.S.C. licențiază operatorii care prestează noul serviciu de utilitate publică statuat de lege, respectiv *serviciul public inteligent alternativ pentru procesarea apelor uzate urbane.*

În vederea implementării modificărilor mai sus menționate și a prevederilor art. 21 alin. (2) Legea serviciilor comunitare de utilități publice nr. 51/2006, republicată, cu modificările și completările ulterioare, potrivit cărora *A.N.R.S.C. elaborează şi aprobă prin ordin Regulamentul privind acordarea licenţelor, aplicabil furnizorilor/prestatorilor din sfera sa de reglementare, în conformitate cu prevederile legilor speciale*, a fost elaborat prezentul proiect de act normativ.

Prin soluțiile legislative propuse se reglementează procedura de acordare, modificare, suspendare sau retragere a licențelor pentru activitățile de salubrizare prevăzute la art. 2 alin. (3) din Legea serviciului de salubrizare a localităților nr. 101/2006, republicată, cu modificările și completările ulterioare, precum și pentru celelalte servicii de utilități publice aflate în sfera de reglementare a A.N.R.S.C., în conformitate cu prevederile legilor speciale.

Proiectul de act normativ poate fi consultat:

• pe pagina de internet a instituției, la <https://www.anrsc.ro/proiecte-acte-normative>

• la sediul instituției din str. Lucian Blaga nr. 4, Sector 3, București

Proiectul de act normativ se poate obține în copie, pe bază de cerere depusă la biroul de relații cu publicul al instituției.

Propuneri, sugestii, opinii cu valoare de recomandare privind proiectul de act normativ supus procedurii de transparență decizională se pot depune până la data de 20.01.2023, astfel:

* în format electronic pe adresa de e-mail: [cabinet@anrsc.ro](mailto:cabinet@anrsc.ro);
* prin poștă, pe adresa str. Lucian Blaga nr. 4, Sector 3, București;
* la sediul instituției, la Registratură, între orele 8.00 – 16.00.

Materialele transmise vor purta mențiunea „Propuneri privind proiectul de Ordin pentru aprobarea Regulamentului privind acordarea licențelor, în domeniul serviciilor de utilități publice aflate în sfera de reglementare a Autorității Naționale de Reglementare pentru Serviciile Comunitare de Utilități Publice.“

Nepreluarea recomandărilor formulate și înaintate în scris va fi justificată în scris.

Pentru informații suplimentare, vă stăm la dispoziție la următoarele date de contact: telefon: 021/317.97.51, e-mail: [iulian.bandoiu@anrsc.ro](mailto:iulian.bandoiu@anrsc.ro) , persoană de contact: domnul Iulian Băndoiu.